Predkladacia správa

Organizácia Spojených národov pre vzdelávanie, vedu a kultúru (UNESCO) je významným celosvetovým spoločenstvom, ktorého hlavným cieľom je prispievať k mieru a stabilite vo svete, podporou vzájomnej spolupráce medzi národmi, prostredníctvom výchovy, vzdelávania, vedy, kultúry a komunikácie za účelom ďalšieho všeobecného rešpektu spravodlivosti, základných ľudských práv a slobôd, ktoré sú podľa Charty OSN priznané všetkým ľuďom sveta, bez rozdielu rasy, pohlavia, jazyka či náboženského presvedčenia. 

Počas svojej existencie UNESCO zohralo prijatím viacerých konvencií a dohovorov iniciatívnu celosvetovú úlohu v presadzovaní právnej medzinárodnej ochrany a podpory v oblastiach vyžadujúcich si nadnárodný prístup, ako sú napr. vzdelávanie, kultúra, životné prostredie, sociálne problémy a pod. Na naplnenie svojho mandátu vytvára vlastné nástroje v podobe medzinárodných programov a inštitúcií a pod. 
V posledných dekádach sa aktivity UNESCO dotýkajú presadzovania princípov trvalo udržateľného rozvoja (TUR) a s tým súvisiacich otázok budovania vzdelanostnej spoločnosti (úlohy výchovy a vzdelávania k TUR) ako nevyhnutného predpokladu v nastúpenom informačnom veku. V tomto zmysle je i návrh, aby delegáciu SR viedol minister životného prostredia, v ktorého rezortnej kompetencii je problematika TUR (i vládou SR schválená Národná stratégia TUR Slovenska)

32. zasadnutie GK UNESCO nadväzuje na predchádzajúce zasadnutia, ktoré sa konajú pravidelne, v dvojročných intervaloch, za účasti delegácií členských štátov, pridružených členov, spoločne s prizvanými pozorovateľmi z nečlenských krajín, medzinárodných organizácií a mimovládnych organizácií.
GK UNESCO ovplyvňuje politiku UNESCO a hlavné línie práce organizácie; diskusiou všetkých aspektov všeobecnej politiky organizácie so zameraním na špeciálne témy; prijatím programových a rozpočtových pravidiel pre najbližšie dvojročné obdobie; schvaľovaním päťročnej strednodobej stratégie organizácie; voľbou orgánov a predstaviteľov.

SR ako členská krajina UNESCO od roku 1993 vyvíja svoju aktívnu činnosť v rámci programových oblastí UNESCO spoluprácou Stálej delegácie SR pri UNESCO v Paríži, Slovenskej komisie UNESCO a jej organizačných štruktúr a rezortných ministerstiev.  
Účasť delegácie SR na 32. zasadnutí dáva SR možnosť spolupodieľať sa na príprave dôležitých dokumentov týkajúcich sa rozpočtovej a programovej politiky UNESCO 2004 – 2005, druhého obdobia v rámci Strednodobej Stratégie UNESCO 2002 – 2007, ktorá položila základy koncepčných reforiem organizácie. Ako vyplýva z predložených scenárov rozpočtu, práve schválenie najvhodnejšieho modelu financovania na roky 2004 – 2005, bude rozhodujúcim predpokladom pre potvrdenie reformných zmien a posilnenie postavenia UNESCO v ďalšom období.   

Súčasťou programu 32. GK budú aj ďalšie dokumenty, ktorých prijatie bude zaväzovať SR k ich implementácii a preto je dôležité participovať na ich finalizácii. Jedná sa napr. o Návrh Dohovoru UNESCO o ochrane nehmotného kultúrneho dedičstva, Návrh UNESCO deklarácie o zločinných aktoch voči spoločnému dedičstvu ľudstva ai. Podrobný program 
32. GK UNESCO je súčasťou materiálu a nadväzuje naň i znenie Smernice k postupu 
delegácie SR.  

Účelom predkladaného materiálu je upravenie postupu delegácie SR pri obhajovaní stanovísk a záujmov k prerokúvaným otázkam a vyjadrovaní stanovísk k návrhom materiálov programu 32. GK UNESCO.

Náklady súvisiace s vycestovaním a pobytom delegácie SR budú hradené z prostriedkov vysielajúcich organizácií.

Vzhľadom k charakteru materiálu sa Doložka finančných, ekonomických, environmentálnych vplyvov a vplyvov na zamestnanosť sa nevyhotovuje.